A nyilatkozat végrehajtása 2018 során is kulcsfontosságú szerepet játszott annak biztosításában, hogy az EU és Törökország hatékony és együttes választ adjon a migrációs kihívásra. A nyilatkozat továbbra is kézzelfogható eredményeket ér el a szabálytalan és veszélyes határátlépések, valamint az égei-tengeri halálesetek számának csökkentésében.

Az EU továbbra is finanszíroz olyan projekteket, amelyek elérhetőbbé teszik a menekültek számára a nyilvántartásba vételt és a szolgáltatásokat, akárcsak olyanokat, amelyek a veszélyeztetett csoportok és egyének szükségleteinek kielégítésére irányulnak. Például a török Migrációkezelési Főigazgatóság az eszköz támogatásával ellenőrizte több mint 2,6 millió Törökországban élő menekült adatait.

5.2. Fejlesztési támogatás

Az eszköz fejlesztési területén belül az első részlet keretében aláírt 26 projekt végrehajtása továbbra is jól halad, és két szerződést már teljesítettek is. Az első részlet keretében fejlesztési támogatásra elkülönített összesen 1,6 milliárd EUR-ból eddig 943 millió EUR-t folyósítottak a végrehajtó partnereknek. Az eszköz második részlete keretében 400 millió EUR-t kötöttek le olyan tevékenységek folytatására, amelyek bővítik a törökországi lakóhellyel rendelkező menekültek minőségi és inkluzív oktatási szolgáltatásokhoz való hozzáférését, valamint támogatják a török oktatási rendszerben való integrációjukat, és előmozdítják a társadalmi kohéziót. Emellett 100 millió EUR-t irányoztak elő az iskolai infrastruktúrák kialakításának támogatására, hogy ki lehessen elégíteni az osztálytermekkel és oktatási területekkel kapcsolatos igényeket. A társadalmi-gazdasági támogatás és a települési infrastruktúra területén 465 millió EUR, illetve 380 millió EUR került elkülönítésre.

A közvetlenül az Előcsatlakozási Támogatási Eszköz révén kezelt juttatás mellett az eszköz fejlesztési ága a szíriai válság kezelésére szolgáló uniós regionális alap keretében számos alulról építkező intézkedést támogat 15 projekten keresztül, összesen 293 millió EUR értékben.

Az eszköz nem humanitárius területéhez tartozó allokációk prioritási területek szerinti bontása itt látható:

Oktatás

Az EU a kisgyermekkori neveléstől a felsőoktatásig az oktatási rendszer mindegyik szintjét támogatja, hogy ne veszítsük el a fiatalok egész generációját.

A török Nemzeti Oktatási Minisztérium részére a szír gyermekek török oktatási rendszerben való integrációjának előmozdításához 300 millió EUR összegű vissza nem térítendő közvetlen támogatást nyújtó PICTES projekt végrehajtása a 2018-as tanév során is folytatódott, és sok területen túlteljesítette a fellépés mutatóinak célértékeit. A török nyelvoktatást például olyan nyelvvizsga követte, amelyben 2018 szeptemberének végéig közel 400 000 diák vett részt. Összességében több mint 16 000 diák részesült felzárkóztató képzésben, több mint 43 000-an pedig kiegészítő korrepetálásban. 2018 szeptemberének végére a projekt keretében képzésben részesült tanárok és oktatási minisztériumi tisztviselők száma meghaladta a 19 000-et. E tevékenységek folytatódnak a 2018 decemberében aláírt PIKTES II szerződés keretében. Ez az összesen 400 millió EUR értékű intézkedés arra irányul, hogy a törökországi lakóhellyel rendelkező menekült gyermekek számára további három iskolaév folyamán elérhetővé tegye a minőségi és befogadó oktatást. Az intézkedés emellett a gyermekek török oktatási rendszerben való integrációját is támogatja, miközben előmozdítja – a felnőttekre is kiterjedően – a társadalmi kohéziót. Egy második, 100 millió EUR összegű intézkedés a jelentős számú menekültnek otthont adó területek iskolai infrastruktúráinak fejlesztését kívánja felgyorsítani. A meglévő programok keretében zajló iskolaépítés jól halad. Jelenleg 136 szilárd szerkezetű és 50 előre gyártott iskola épül. 2018 decemberéig 33 előre gyártott iskola készült el. Emellett három szilárd szerkezetű iskola építése is előrehaladott fázisban jár.

Ezen túlmenően 2018. decemberi adatok szerint közel 6 000 szíriai önkéntes tanárnak juttattak havi ösztönzőket, valamint több mint 14 000 gyermeknek biztosítottak közösségi és otthoni kisgyermekkori nevelési ellátást.

A menekültek felsőoktatási lehetőségeinek előmozdítása érdekében 476 diák részesül egyetemi ösztöndíjban három projekt keretében, és a támogatott diákok száma a 2019-es tanévben várhatóan növekedni fog.

Egészségügy

Az egészségügy prioritási területén nyújtott segítség fő pillére a SIHHAT projekt, amely a török Egészségügyi Minisztérium közreműködésével 300 millió EUR értékű közvetlen vissza nem térítendő támogatást nyújt az egészségügyi ellátás menekültek általi igénybevételének biztosításához. 2018. decemberi adatok szerint az eszköznek köszönhetően 2 569 egészségügyi dolgozót foglalkoztatnak (akiknek 69 %-a szír menekült), akik a migránsok számára létrehozott 178 egészségügyi központban (MHC) nyújtanak ellátást. E központok közül 45 kibővített egészségügyi ellátást biztosít a migránsok részére (E-MHC), alapvető szakorvosi szolgáltatásokat nyújtva. Az egészségügyi infrastruktúrával kapcsolatos projektek végrehajtása is halad: folyamatban van a közbeszerzési eljárás két állami kórház építésére irányulóan (Kilis és Hatay), amelyek a tervek szerint 2021 júniusában kezdik meg működésüket, várhatóan összesen 500 ággyal.

Társadalmi-gazdasági támogatás

A megélhetés és a társadalmi-gazdasági támogatás biztosítására irányuló munka jelentős szerepet játszik a menekültek török társadalomba való beilleszkedésében, és elősegíti a nagyon is szükséges gazdasági és társadalmi kohéziót. Mivel az eredményes beilleszkedés egyik fő hátráltatója a nyelvi akadály, az eszköz török nyelvórákat biztosít a menekültek számára. Az eszköz első részlete révén nyújtott teljes támogatás összege elérte a 196,6 millió EUR-t, és nyolc projekten keresztül hajtották végre. A fenntarthatóság és a további integráció biztosítása érdekében az e területre irányuló támogatást a második részlet keretében jelentősen növelni kell. 2018. decemberben a társadalmi-gazdasági támogatás területére irányuló pályázati felhívást tettek közzé, amely 465 millió EUR-t különített el a menekültek ellenálló és önellátó képességét erősítő projektekre.

A Kreditanstalt für Wiederaufbau (KfW) által megvalósított 50 millió EUR összegű projekt hozzáférhetőbbé teszi az inkluzív minőségi szakképzést a menekültek és a török tizenévesek számára azokon a szakterületeken, amelyek iránt jelentős a munkaerőpiaci kereslet. Ezzel párhuzamosan a Világbank 50 millió EUR összegű projektje javítani kívánja a menekültek és a befogadó közösségek foglalkoztathatóságát és munkaerőpiaci integrációját Törökországban. A foglalkoztatási szolgáltatásokhoz nyújtott intézményi támogatás megerősíti a török foglalkoztatási szolgálat kapacitását a tanácsadás és az elhelyezkedési támogatás nyújtása terén, valamint a török Családügyi, Munkaügyi és Szociálpolitikai Minisztérium azon rendszereinek kapacitását, amelyek a munkavállalási engedélyek kiadását és a foglalkoztatási szolgáltatások nyújtását ellenőrzik. Emellett a török hatóságok támogatást kapnak ahhoz, hogy egyes, jelentős számú menekültnek otthont adó tartományokban javítsák a készségek iránti kereslet értékelését szolgáló kapacitást, valamint erősítsék a munkahelyteremtést és a vállalkozói készséget célzó tevékenységeket.

A szíriai válság kezelésére szolgáló uniós regionális alap révén számos projekt foglalkozik olyan kulcsfontosságú területekkel, mint például a felnőttek török nyelvtanulása, a képességek igazolása és a pályaorientáció, a munkaközvetítés, a kkv-k támogatása, a vállalkozói készség és a munkahelyteremtés stb.

Ezen túlmenően az eszközön keresztül finanszírozott közösségi központok a képzési tanfolyamoktól kezdve a tájékoztatási és áldozatsegítő szolgáltatásokon át a kulturális és kapcsolatépítési rendezvényekig a szolgáltatások széles körét nyújtják a menekültek és a befogadó közösségek ellenálló és önellátó képességének erősítése érdekében. Továbbá 2019 januárjában konferenciát tartottak arról, hogy hogyan alakítható ki Törökországban a nemek közötti egyenlőséget fokozottabban figyelembe vevő menekültügyi fellépés intézkedéssorozat, kapcsolódva a Nemek Közötti Egyenlőségért és a Nők Társadalmi Szerepvállalásának Növeléséért létrehozott ENSZ-szervezet folyamatban lévő projektjéhez, amelynek célja a szíriai nők és lányok önrendelkezésének elősegítése, valamint ellenálló képességének megerősítése, továbbá a társadalmi kohézió erősítése az őket befogadó törökországi közösségek vonatkozásában.

A nemek közötti egyenlőséggel kapcsolatos szempontok érvényesítése az eszköz keretében megvalósuló projektekben